Birgir Olgeirsson skrifar 22. febrúar 2016 16:49 Leikstjórinn Baltasar Kormákur var í viðtali í Reykjavík síðdegis á Bylgjunni rétt í þessu þar sem hann ræddi viðtökurnar við sjónvarpsþáttaseríunni Ófærð sem fyrirtæki hans RVK Studios framleiddi . Tveir síðustu þættir seríunnar voru sýndir í gær og sagði Baltasar það vera afar ánægjulegt að hafa náð að skapa slíkan sjónvarpsviðburð sem sameinar stóran part þjóðarinnar fyrir framan sjónvarpsskjáinn . Baltasar sagði að nú þegar væru uppi hugmyndir um framhald á Ófærð þar sem viðtökurnar á þeim svæðum sem þættirnir hafa verið sýndir nú þegar verið afar góðar . Þá sagði Baltasar það vera afar merkilegt hversu mikla samsvörun þessir þættir hafa vegna nýlegra atburða sem hafa átt sér stað á Íslandi . Nefndi hann sem dæmi mansalsmálið í Vík í Mýrdal en í Ófærð var einmitt eitt slíkt mál til rannsóknar lögreglunnar . „ Þetta er miklu nær því sem er að gerast í kringum okkur . Það er kynbundið ofbeldi þarna , þöggun og vopnaburður lögreglunnar . Þetta kemur inn á svo marga hluti , “ sagði Baltasar . Fyrir skömmu var viðtal við Guðmund Ásgeirsson , lögreglufulltrúa hjá Lögregluskólanum , í Reykjavík síðdegis þar sem hann gaf sitt álit á verklag lögreglunnar í Ófærð . Guðmundur tók fram að þættirnir væru fyrst og fremst góð afþreying en engu að síður væri margt í fari lögreglunnar í Ófærð sem kæmi honum spánskt fyrir sjónir . Þá var DV með viðtöl við nokkra nafntogaða lögreglumenn í síðustu viku sem sögðu ýmislegt óhefðbundið við vinnubrögð lögreglunnar í Ófærð . Baltasar sagði við Reykjavík síðdegis í dag að honum hefði þótt þessi ummæli lögreglumannanna spaugileg . „ Þess vegna er ákaflega spaugilegt að hlusta á lögregluna tala um að sumt komi þeim spánskt fyrir sjónir í þessum þáttum en ég held að það komi þjóðinni allri spánskt fyrir sjónir hvernig þeir eru búnir að vinna upp á síðkastið . Ég held að það gleymist líka . Það er ekki allt eins og það á að vera þar . “ RÚV sýndi ranga útgáfu af sjöunda þætti Ófærðar á sunnudag .